Katalonija
Katalonija (katalonski: Catalunya; oksitanski: Catalonha; španski: Cataluña) jest španska autonomna zajednica koja se nalazi na sjeveroistoku Pirinejskog poluostrva. Zauzima površinu od 32.114 km2 i graniči s Francuskom i Andorom na sjeveru, na istoku sa Sredozemnim morem, na jugu sa Valensijskom Zajednicom i na zapadu s Aragonijom. Obala Katalonije duga je oko 580 km. Glavni grad je Barcelona. Katalonija ima gotovo 7 miliona stanovnika. Više od polovine živi u metropolitanskom području Barcelone. Katalonija je priznata kao nacija u svom Autonomnom statutu, i zaštićena je Ustavom Španije, koji joj priznaje i garantuje pravo na autonomiju. Službeni jezici u Kataloniji su katalonski, španski i oksitanski.